#ELDREBØLGEN OG #NABOLAGET/STREET ART

**2. FEBRUAR - 14. FEBRUAR 2019 GALLERI ALBIN ART**

Therese Gabrielsen (f.1981) ønsker å utforske relasjoner, samt reise grunnleggende spørsmål om hva som har verdi. Utstillingen viser to serier, som kretser rundt det samme temaet: Hvordan vi ser og bedømmer det som omgir oss. Hun er opptatt av geometriske former og fargenes funksjon. Teknikken er i stor grad fortolket fotografi som maleri. Graden av forskjell er knyttet til avstanden bildene betraktes fra. Jo lengre unna, jo mer fotografiske, desto nærmere, desto mer maleriske.

**#ELDREBØLGEN** Hva kjennetegner vår tid? Hvordan ser vi på det å eldes? Hvordan ser samfunnet på dette med å eldes? Vi lever i en tid hvor «fornyelse», «det freshe» «det ungdommelige» får mye plass og annerkjennelse. Vi skal være unge, vi skal holde oss godt. TV, sosiale media og reklamen fremelsker det glattpolerte, det strømlinjeforma. Det er i og for seg en god ting å holde seg oppdatert, være mentalt «fresh». Samtidig lever vi stadig lenger. I #Eldrebølgen ønsker hun å sette fokus på og gi oppmerksomhet til de «gamle» iblant oss. Det er så mange sterke, enormt fascinerende mennesker. Hun har valgt å portrettere livsglade, godt voksne mennesker. De rynkete, krokbøyde med glimt i øyet. Dette er deres «Selfies». Synet på «alderdommen» varierer, og har variert fra samfunn til samfunn gjennom historien. I enkelte kulturer er eldre forbundet med respekt, og ansett som kunnskapsrike og vise. I vår del av verden, der det individuelle og selvrealiseringen står sterkt, for ikke å snakke om de siste tiårs digitale utvikling, kan statusen til den eldre garde synes truet. I serien ønsker hun å understreke det individuelle, karakteristiske og unike hos det enkelte menneske. Hva ser du når du ser? Hva legger du merke til? Hva overser du?

BLIKKET er også tematikken i den andre serien kalt **#NABOLAGET/STREET ART**. Byrommets estetikk - disse «kulissene» som omgir oss og som vi beveger oss i, ja, lever våre liv i. De kan oppleves tomme og tilsynelatende meningsløse. Men steder gjør noe med oss, de er også mer eller mindre synlige aktører i vårt liv. Vi preges av omgivelsene våre, av gatene som er scenene for våre liv- alle elementene i byrommet og hvordan de interagerer. Stedets sjel, stedets egenart, stedes aura, stedets atmosfære.

TA OMGIVELSENE TILBAKE: Forevige det og gjøre det vakkert. Estetisere omgivelsene. Stanse tiden. Forskjønne «det stygge», det stygges estetikk. Med maleriet som medium gir hun det av sin tid, av sin kjærlighet. Få folk til å legge merke til skjønnheten, virkelig se omgivelsene og betrakte dem med nytt blikk. Maleriene er malt i en noe melankolsk palett/koloritt. Uttrykket kan ha noe «gammeldags» ved seg, samtidig er det Oslos gater i vår tid.